Pikitup wil stakers afdankPikitup-werkers het vullisdromme in die strate omgekeer (Hoek van Jeppe- en Von Brandisstraat in Johannesburg se middestad) Foto: Siphelele Dludla/ANA Pikitup het Sondag gesê hy is steeds besig om vooraf bedankingskennisgewings aan stakende werkers van die munisipalewerkersvakbond Samwu uit te reik, en hoop dat normale dienste Maandag sal hervat. Die Johannesburgse vullisverwyderingsmaatskappy het Samwu se versoek uit sy nasionale kantoor, dat lede moet terugkeer werk toe, verwelkom. “Pikitup reik steeds die vooraf kennisgewings van bedanking uit, aangesien werkers versuim het om Donderdag, 10 Maart, terug te keer werk toe,” het die maatskappy in ŉ verklaring gesê. “Die werkers het ook nie reageer op hul eie vakbond se versoek om Vrydag te begin werk nie.” Pikitup het ŉ ultimatum aan die werknemers uitgereik om Donderdag teen 12:00 terug te keer werk toe, maar dit is openlik geïgnoreer. Die werkers het die staking in die strate voortgesit, en ŉ spoor van gemors dwarsoor die Johannesburgse middestad agtergelaat. Pikitup-stakers het Vrydag met die polisie gebots en sommige persone is beseer, terwyl hul vakbond hul aangemoedig het om terug te keer werk toe, aangesien onderhandelinge voortduur. Die werkers het Woensdag met die onwettige staking begin – die vierde sedert November 2015. Hulle eis salarisverhogings en dat hul werkgewer, Amanda Nair, moet bedank. “Altesaam 19 werkers is in hegtenis geneem ná die oproerige gedrag,” lui die verklaring. “Elf persone is vrygelaat weens ŉ gebrek aan getuienis, maar die res sal in die hof verskyn op aanklag van opsetlike saakbeskadiging en intimidasie. Nog inhegtenisnemings word verwag.” Paul Tlhabang, adjunkstreeksekretaris van Samwu, was nie dadelik beskikbaar vir kommentaar oor die afdankings nie. Die maatskappy vra om verskoning vir inwoners en ondernemings wat hierdeur geraak word, en raai hulle aan om van Maandag hul vullisdromme uit te sit volgens die normale skedule.